ขยับล้างเงินใต้โต๊ะ
ศุลกากรดึงชิปปิ้งนำเข้าผู้ส่งออกร่วมแก้พร้อมสางรางวัลสินบนนำจับลดทุจริต
27 มี.ค. 2556

ศุลกากรดึงชิปปิ้งนำเข้าผู้ส่งออกร่วมแก้พร้อมสางรางวัลสินบนนำจับลดทุจริต
ศุลกากรดึงชิปปิ้งผู้นำเข้าส่งออก เข้าโครงการ ECustoms ลดเงินใต้โต๊ะ 
นายยุทธนา หยิมการุณ รองอธิบดีกรมศุลกากร เปิดเผยว่า กรมศุลกากรได้ลงนามบันทึกความเข้าใจระหว่างกรมศุลกากรกับสมาชิกของสมาคมตัวแทนออกของหรือชิปปิ้ง 3 สมาคมและตัวแทนออกของทั่วไปให้มาใช้บริการพิธีการศุลกากรทางอิเล็กทรอนิกส์แบบไร้เอกสาร (ECustoms) ในการนำเข้า และส่งออก เพื่อลดปัญหาการทุจริตหรือการเรียกเงินใต้โต๊ะของเจ้าหน้าที่
“หากผู้นำเข้า ผู้ส่งออกและตัวแทนออกของหรือชิปปิ้งหันมาใช้ E Customs จะทำให้มีการดำเนินการออกของในรูปของข้อมูลอิเล็กทรอนิกส์แทบทั้งหมด และสามารถส่งข้อมูลกับกรมศุลกากรได้ตลอด 24 ชั่วโมง ซึ่งจะทำให้ลดขั้นตอนและการเรียกรับเงินของเจ้าหน้าที่” นายยุทธนา กล่าว 
นอกจากนี้ ระบบนี้ยังนำเทคโนโลยี RFID (Radio Frequency Identification) มาใช้ควบคุมการขนย้ายสินค้าจากต้นทางไปยังปลายทาง ทำให้ผู้ประกอบการสะดวกไม่ต้องติดต่อเจ้าหน้าที่ โดยมีระบบติดตามตรวจสอบสถานะการผ่านพิธีการศุลกากรทางอิเล็กทรอนิกส์ ช่วยลดขั้นตอนไม่ให้ผู้ประกอบการติดต่อกับเจ้าหน้าศุลกากร เท่ากับเป็นการตัดตอนเรื่องเงินใต้โต๊ะ
“คาดว่า ในปีนี้จะมีผู้ประกอบการนำเข้าส่งออกเข้าสู่ระบบนี้ไม่น้อยกว่า 400 ราย จากที่ก่อนหน้านี้เคยมีโครงการศุลกากรใสสะอาด ที่มีผู้ประกอบการ 3,000 รายมาเซ็นข้อตกลงไม่จ่ายเงินใต้โต๊ะให้เจ้าหน้าที่” นายยุทธนา กล่าว
นายยุทธนายังเปิดเผยว่า กรมศุลกากรได้กำหนดเป้าหมายว่า ภายใน 12 เดือนนี้ จะมีตัวแทนออกของหรือชิปปิ้งเข้ามาเซ็นสัญญาเข้าร่วมโครงการนี้อีกไม่น้อยกว่า 1,000-2,000 ราย
นายยุทธนาเปิดเผยถึงข้อเสนอของสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ให้รัฐบาลการแก้ไขเพิ่มเติมพระราชบัญญัติ (พ.ร.บ.) ศุลกากร พ.ศ.2469 ซึ่งคณะรัฐมนตรี (ครม.) มีมติเห็นชอบตามข้อเสนอนั้น ขณะนี้กระทรวงการคลังอยู่ระหว่างการพิจารณาร่างกฎหมายเพิ่มปรับแก้และยกเลิกการจ่ายเงินสินบนและรางวัลนำจับของกรมศุลกากร เพื่อลดปัญหาการทุจริต
ทั้งนี้ ในปีที่ผ่านมาพบว่า มีการจับกุมสินค้ากว่า 2,000 ล้านบาท และหากรวมการลักลอบหลีกเลี่ยงพิธีการศุลกากรตามเอกสารจะมีมูลค่าถึง 4,000 ล้านบาท คิดเป็นยอดจ่ายเงินสินบนให้เจ้าหน้าที่ศุลกากรและหน่วยงานอื่นเป็นรวมกันมากกว่า 100 ล้านบาท 
ขณะที่ในปี 2553 นั้น กรมศุลกากรมีเงินรางวัลและสินบนนำจับมูลค่าประมาณปีละ 800-1,000 ล้านบาท โดยจ่ายเป็นเงินรางวัลให้เจ้าหน้าที่ 40% ส่วนอีก 60% จ่ายเป็นสินบนนำจับให้กับบุคคลภายนอก
ก่อนหน้านี้ในสมัยรัฐบาลก่อนมีมติให้มีการแก้ไขกฎหมายศุลกากรเกี่ยวกับเงินรางวัลและสินบนนำจับโดยปรับลดเงินรางวัลจากเดิม 25% เหลือ 15% แต่กำหนดเพดานไม่ให้เกินคดีละ 5 ล้านบาท และปรับระบบการจ่ายสินบนนำจับให้กับบุคคลภายนอกที่แจ้งเบาะแสให้กับเจ้าหน้าที่ไว้แค่ 30% จากเดิม 40%